
Text rozhodnutia
Súd: Krajský súd Bratislava Spisová značka: 22CoE/263/2013 Identifikačné číslo súdneho spisu: 1611209688 Dátum vydania rozhodnutia: 06. 11. 2013 Meno a priezvisko sudcu, VSÚ: JUDr. Jarmila Glončáková ECLI: ECLI:SK:KSBA:2013:1611209688.1 Uznesenie Krajský súd v Bratislave v exekučnej veci oprávneného: Sociálna poisťovňa, pobočka Bratislava, Záhradnícka 31, 829 02 Bratislava, IČO: 30 807 484, proti povinnému: Sagres Trade s.r.o., Nová 145/ B, súpisné číslo 1811, 900 31 Stupava, IČO: 35 851 732, vedenej súdnym exekútorom: Mgr. Anna Michnicová, Sartorisova 21, 821 08 Bratislava, pre vymoženie uloženej povinnosti zaplatiť 2.574,61 Eur a trovy exekúcie, o odvolaní súdneho exekútora proti uzneseniu Okresného súdu Malacky zo dňa 30.04.2013, č. k. 23Er/5911/2011-19, takto r o z h o d o l : Krajský súd v Bratislave uznesenie Okresného súdu Malacky zo dňa 30.04.2013, č. k. 23Er/5911/2011-19, v časti výroku o trovách exekúcie, mení tak, že oprávnený sa zaväzuje zaplatiť súdnemu exekútorovi trovy exekúcie vo výške 49,27 Eur do 3 dní od právoplatnosti tohto rozhodnutia. o d ô v o d n e n i e : Okresný súd Malacky uznesením zo dňa 30.04.2013, č. k. 23Er/5911/2011-19, podľa § 57 ods. 1 písm. h) zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov (ďalej iba „Exekučného poriadku“) zastavil exekúciu vedenú na tamojšom súde pod sp. zn. 23Er/5911/2011, EX 1591/11 a oprávnenému uložil povinnosť zaplatiť súdnemu exekútorovi trovy exekúcie vo výške 47,87 Eur do 3 dní od právoplatnosti uznesenia. Trovy exekúcie pozostávajú z odmeny v sume 33,19 Eur, z náhrady hotových výdavkov - poštovného - v sume 6,70 Eur (žiadosť o udelenie poverenia 1,40 Eur, upovedomenie o začatí exekúcie - povinný 1,60 Eur, súčinnosť 1,- Eur, upovedomenie o spôsobe exekúcie - povinný 1,30 Eur, vyúčtovanie trov exekúcie - 1,40 Eur) a z 20 % DPH v sume 7,98 Eur. Súd prvého stupňa nepriznal náhradu hotových výdavkov za poštovné v sume spolu 2,70 Eur za doručenie upovedomenia o začatí exekúcie oprávnenému v sume 1,40 Eur a upovedomenia o spôsobe exekúcie oprávnenému v sume 1,30 Eur, nakoľko vychádzajúc z predloženého exekučného spisu Okresnému súdu nebolo zrejmé, či v tomto exekučnom konaní prišlo k doručovaniu predmetných zásielok. Exekučný súd nepriznal exekútorovi náhradu hotových výdavkov za „poštovné“ v sume 1,40 Eur za vrátenie poverenia, nakoľko ide o úkon vykonaný až po skončení exekúcie, a teda nejde o činnosť účelne vynaloženú na exekúciu. Okresný súd nepriznal exekútorovi ani náhradu výdavkov, predstavujúce „poštovné“ za doručovanie príkazov na začatie exekúcie 11 bankám v sume 14,30 Eur, doručovanie exekučných príkazov 11 bankám v sume 15,40 Eur a doručovanie zrušenia exekučných príkazov 11 bankám, nakoľko súdny exekútor doručoval predmetné zásielky bez toho, aby zisťoval, či v konkrétnej banke má povinný vedený účet. Súd nemohol priznať „poštovné“ ani za jedno doručenie príkazu na začatie exekúcie, doručenie exekučného príkazu a doručenie zrušenia exekučného príkazu, nakoľko z predloženého exekučného spisu nebolo zrejmé, či predmetné doručovanie prebiehalo prostredníctvom pošty. V zákonnej lehote podal proti predmetnému uzneseniu v časti, v ktorej súd rozhodol o trovách exekúcie, súdny exekútor odvolanie, pretože uvádzané odôvodnenie súdu o nepriznaní plnej výšky odmeny súdnemu exekútorovi, exekútor považuje za nezákonné. Pokiaľ ide o nepriznanie náhrady hotových výdavkov v sume spolu 2,70 Eur za doručenie upovedomenia o začatí exekúcie oprávnenému a upovedomenia o spôsobe exekúcie oprávnenému, exekútor uvádza, že s oprávneným má dohodu o osobnom doručovaní a každý jednotlivý úkon je doručovaný prostredníctvom min. dvoch pracovníkov exekútorského úradu, pričom za vykonanie doručovania im je vyplácaná mzda a cestovné náhrady. Súdny exekútor zvolil alternatívny spôsob doručovania z dôvodu právnej istoty. Tým, že išlo o jeho dobrovoľné rozhodnutie a zo zákona a priori vyplýva doručovanie prostredníctvom pošty, vyúčtoval si náklady podľa v tom čase aktuálneho cenníka služieb. Čo sa týka nepriznania exekútorovi náhrady výdavkov predstavujúce poštovné za doručovanie príkazov na začatie exekúcie 11 bankám v sume 14,30 Eur a doručovanie exekučných príkazov 11 bankám v sume 15,40 Eur, ak by exekútor postupoval v súlade s § 34 ods. 5 Exekučného poriadku, náklady by sa niekoľkonásobne zvýšili. Exekútor zvolil spôsob doručovania pri komunikácii s bankami rovnako, ako pri oprávnenom, pretože zväčša ide o úkony zasahujúce do práv a právom chránených záujmov povinného. Dôkazom sú pečiatky podateľní jednotlivých peňažných ústavov. Exekútor nesúhlasí s nepriznaním trov za vrátenie poverenia vo výške 1,40 Eur a zrušenie exekučných príkazov 11 bankám vo výške 15,40 Eur. Exekútor je povinný v zmysle Exekučného poriadku po skončení exekúcie zrušiť všetky vydané exekučné príkazy a vrátiť poverenie na vykonanie exekúcie. V žiadnom prípade nemožno požadovať od súdneho exekútora, aby v dôsledku podnikateľského rizika znášal trovy exekúcie na svoje vlastné náklady. Súdny exekútor navrhol odvolaciemu súdu predmetné uznesenie zrušiť a vec vrátiť súdu prvého stupňa na ďalšie konanie. Krajský súd v Bratislave, ako odvolací súd podľa § 10 ods. 1 zákona č. 99/1963 Zb. Občiansky súdny poriadok (v ďalšom iba „O.s.p.“), preskúmal napadnuté uznesenie podľa § 212 ods. 1 O.s.p., bez nariadenia pojednávania podľa § 214 ods. 2 O.s.p. a dospel k záveru, napadnuté uznesenie je potrebné zmeniť. Z obsahu spisu vyplýva, že exekučné konanie sa začalo dňa 13.10.2011 a dňa 30.01.2012 poveril súd vykonaním exekúcie súdneho exekútora Mgr. Annu Michnicovú. Dňa 22.10.2012 bol exekučnému súdu súdnym exekútorom doručený návrh oprávneného zo dňa 02.10.2012 na zastavenie exekúcie. Prvostupňový súd uznesením zo dňa 30.04.2013, č. k. 23Er/5911/2011-19, exekúciu podľa § 57 ods. 1 písm. h) Exekučného poriadku zastavil, pričom oprávnenému uložil povinnosť zaplatiť súdnemu exekútorovi trovy exekúcie vo výške 47,87 Eur. Podľa § 196 Exekučného poriadku za výkon exekučnej činnosti podľa tohto zákona patrí exekútorovi odmena, náhrada hotových výdavkov a náhrada za stratu času. Ak je exekútor platiteľom dane z pridanej hodnoty podľa osobitného zákona, zvyšuje sa jeho odmena a náhrady určené podľa tohto zákona o daň z pridanej hodnoty. Trovami exekúcie sú odmena exekútora, náhrada hotových výdavkov a náhrada za stratu času pri vykonaní exekúcie (§ 196). Oprávnený a exekútor majú nárok na náhradu trov potrebných na účelné vymáhanie nároku (§ 200 ods. 1 Exekučného poriadku). Ak je súdny exekútor vylúčený z vykonávania exekúcie alebo, ak exekúciu súd zastaví, odmena súdneho exekútora za výkon exekučnej činnosti sa určuje paušálnou sumou za jednotlivé úkony exekučnej činnosti najmenej 33,19 Eur. Paušálna suma za každý jednotlivý úkon exekučnej činnosti je 3,32 Eur [§ 14 ods. 1 a ods. 2 vyhlášky Ministerstva spravodlivosti Slovenskej republiky č. 288/1995 Z. z. o odmenách a náhradách súdnych exekútorov (ďalej len „vyhláška“)]. Paušálnou sumou sa odmeňujú tieto úkony exekučnej činnosti: a) získanie poverenia na vykonanie exekúcie, b) doručenie príkazu na začatie exekúcie, c) doručenie upovedomenia o začatí exekúcie, d) doručenie exekučného príkazu, e) doručenie upovedomenia o spôsobe exekúcie, f) doručenie rozhodnutia súdu vydaného v exekučnom konaní, g) každé zisťovanie bydliska povinného, h) každé zisťovanie platiteľa mzdy povinného, i) každé zisťovanie účtu povinného, j) každé ďalšie zisťovanie majetku povinného (§ 15 ods. 1 vyhlášky). Súdnemu exekútorovi patrí popri odmene aj náhrada hotových výdavkov účelne vynaložených v súvislosti s vykonávaním exekučnej činnosti; táto náhrada zahŕňa najmä cestovné náhrady, poštovné a telekomunikačné výdavky, znalecké náhrady a poplatky (§ 22 ods. 1 vyhlášky). V súvislosti s nepriznaním súdom prvého stupňa súdnemu exekútorovi náhradu hotových výdavkov (poštovné) za doručenie upovedomenia o začatí exekúcie oprávnenému v sume 1,40 Eur a upovedomenia o spôsobe exekúcie oprávnenému v sume 1,30 Eur, za doručovanie príkazov na začatie exekúcie 11 bankám v sume 14,30 Eur, doručovanie exekučných príkazov 11 bankám v sume 15,40 Eur a doručovanie zrušenia exekučných príkazov 11 bankám, odvolací súd poukazuje na nevyhnutnosť upriamenia pozornosti na § 34a ods. 1 písm. c) oznámenia Ministerstva spravodlivosti Slovenskej republiky č. 228/1998 Z. z. o vydaní výnosu Ministerstva spravodlivosti Slovenskej republiky č. 1618/1998-60, ktorým sa vydáva Kancelársky poriadok pre súdnych exekútorov (ďalej iba „Kancelársky poriadok pre súdnych exekútorov“), podľa ktorého spis od jeho založenia obsahuje prehľad o náhrade hotových výdavkov a o náhrade za stratu času. Podľa § 34a ods. 3 Kancelárskeho poriadku pre súdnych exekútorov, za spisový prehľad sa zakladá prehľad stavu vymáhania pohľadávky podľa vzoru uvedeného v prílohe č. 9 a prehľad o náhrade hotových výdavkov a o náhrade za stratu času podľa vzoru uvedeného v prílohe č. 10, ktoré sa označujú rímskymi číslicami I a II. Prehľady podľa prvej vety, exekútor vypĺňa podľa pokynov uvedených v prehľadoch. Podľa § 36 prvá veta Kancelárskeho poriadku pre súdnych exekútorov, doručenka sa pripája k listu, na ktorom je vyhotovenie doručovanej listiny. Zrejmosť doručenia zásielok z obsahu spisu (bez pripojených doručeniek k listu, na ktorom je vyhotovenie doručovanej listiny, hoci aj pečiatkami podateľní jednotlivých peňažných ústavov opatrené doručované listiny) nie je podľa názoru odvolacieho súdu postačujúca na priznanie náhrady hotových výdavkov za poštovné. Ak v zmysle § 22 ods. 1 vyhlášky súdnemu exekútorovi patrí aj náhrada hotových výdavkov účelne vynaložených v súvislosti s vykonávaním exekučnej činnosti, pričom táto náhrada zahŕňa o. i. aj poštovné výdavky, na náhradu uvedených hotových výdavkov musia byť tieto preukázateľne (a účelne) vynaložené a vynaloženie riadne zdokladované. Dňa 16.04.2013 boli na výzvu Okresného súdu tomuto doručené exekučné spisy EX 1591/11 a 1592/11, za účelom rozhodnutia aj o trovách exekučného konania. Nakoľko v danom prípade hotové výdavky (poštovné) neboli preukázateľne (a účelne) vynaložené a vynaloženie riadne zdokladované (najmä v podobe doručeniek), pričom absenciu doručeniek v exekučnom spise nespochybňoval ani súdny exekútor, nie je možné priznať náhradu uvedených hotových výdavkov, a to práve preto, že poštovné nebolo preukázateľne (a účelne) vynaložené a vynaloženie riadne zdokladované. Čo sa týka náhrady hotových výdavkov za poštovné v sume 1,40 Eur za vrátenie poverenia na vykonanie exekúcie (ktorú exekučný súd súdnemu exekútorovi nepriznal z dôvodu, že ide o úkon vykonaný až po skončení exekúcie, a teda nejde o činnosť účelne vynaloženú na exekúciu), odvolací súd sa stotožňuje s názorom súdneho exekútora, že exekútor je povinný v zmysle Exekučného poriadku po skončení exekúcie vrátiť poverenie na vykonanie exekúcie, pričom táto povinnosť súdneho exekútora vyplýva z § 60 ods. 1 písm. c) Exekučného poriadku, podľa ktorého poverenie na vykonanie exekúcie vydané exekútorovi podľa § 44 exekútor bezodkladne vráti súdu, ak súd zastavil exekúciu (§ 57). Preto súdnemu exekútorovi patrí náhrada poštovného v sume 1,40 Eur za vrátenie poverenia na vykonanie exekúcie. Z uvedených dôvodov odvolací súd uznesenie súdu prvého stupňa podľa ustanovenia § 220 O.s.p. zmenil tak, ako je uvedené vo výroku tohto uznesenia. Toto uznesenie bolo členmi senátu prijaté pomerom hlasov 3:0 (§ 3 ods. 9 tretia veta zák. č. 757/2004 Z. z. v znení neskorších predpisov). Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1611209688.1 (dáta aktuálne k 15. 11. 2026). Záväzné je znenie zverejnené súdom.




